
RÖVID TARTALMI ISMERTETÉSE 

Közelítések a történelemhez I.

A társadalmi változások elemzésének főbb szociológiai irányzatai
(eredeti cím: A társadalmi fejlődés elméleti rendszere I.)
2004. október 19. (önálló előadás)
A társadalmi evolúcióval foglalkozó szociológiai irányzatok jellemzően hosszú távon vizsgálják a társadalmi változásokat. Az előadásban ismertetem a modern (18-19. századi) makroszociológiai, hosszú távú evolúció-elméletek főbb csoportjait, a posztmodern (20. századi), rövid időszakaszokban gondolkodó irányzatok alapvető feltevéseit, illetve az újabb evolucionista megközelítések fontosabb téziseit. Az előadás során nem a konkrét koncepciókat elemzem, hanem bizonyos közös, lényeges tulajdonságok alapján kategóriákba sorolt és rendszerezett elméleti alaptípusok bemutatására kerül sor. 

Közelítések a történelemhez II.

A társadalmi változások elemzésének történelmi, filozófiai és szociológiai irányzatai
(eredeti cím: A társadalmi fejlődés elméleti rendszere II.)
2004. október 29. (önálló előadás)

Az előadás a középkortól kezdve napjainkig, illetve a jövőbe mutatóan ismerteti a hosszú távú társadalmi változásokban gondolkodó történelmi, történetfilozófiai és szociológiai koncepciókat, illetve az egyes irányzatok sajátos szemléletmódját. 

Van-e struktúrája a történelemnek?

Az evolúció természet- és társadalomtudományos értelmezéseinek összefüggései

2004. november 19.  (Rendszer konferencia)

Az előadás a társadalmi haladás kérdésével foglalkozó modern tudományos értelmezéseket és elméleteket ismerteti, azt elemezve, hogy az evolúció természettudományos értelmezései milyen hatást gyakoroltak a társadalomtudományos koncepciókra, illetve a koncepciók milyen különböző valóságképeket sugallnak. 

A Nagy Elbeszélések

A társadalmi evolúció 19. századi szociológiai koncepcióinak elméleti alapjai

2005. március 4. (önálló előadás)

Az előadás a 19. századi makroszociológiai elméletek közös előfeltevéseit, a koncepciókban fellelhető közös elemeket és alapokat, illetve a belőlük levonható következtetéseket ismerteti. A koncepciók ismertetése során a posztmodern kritika, illetve a kritikával kapcsolatos problémák is elemzésre kerülnek.

Van-e értelme a történelemnek?

A társadalmi haladás teológiai, filozófiai és tudományos értelmezései
2005. március 11.  (Teremtés konferencia)

Az előadás a történelmi változások teológiai, filozófiai és tudományos értelmezésein keresztül arra a kérdésre keresi a választ, hogy fedezhető-e fel valamilyen „mélyebb” tartalom a „felszínen” zajló események „mögött”, illetve, hogy mi az ember tevékenységének jelentősége a történeti folyamatban. 

Sors és tehetség – Párhuzamos életrajzok

2005. szeptember 17. (FV I. szekszárdi vándorgyűlése)

Előadásomban 3 magyar költő, Csokonai, Petőfi és József Attila életútját és gondolati pályáját vázolom fel. Közös bennük, hogy „alulról” jöttek és mindannyian koruk progresszív nézeteit vallották: hittek abban, hogy jobbá tehetik környezetüket. Csokonai 32, Petőfi 26, József Attila 32 évesen halt meg. Különböző korokban éltek, sorsuk mégis sok tekintetben hasonló. E problémakör társadalmi háttere, oka is röviden elemzésre kerül. 

A Sas és az Egér

A társadalmi fejlődés modern és posztmodern kori koncepcióinak összehasonlítása
2005. november 18. (’Időérzet és fejlődéstudat’ konferencia)

Az előadásban a globális társadalmi fejlődésről alkotott modern és posztmodern kori elméletek idő- és értékszemléletét hasonlítom össze, elsősorban a közöttük meghúzódó ellentétekre koncentrálva. Előadásomban ezeknek az ellentéteknek az okaira is megpróbálok rávilágítani.

A vallás fogalma és szerepe – új megközelítésben
(eredeti cím: Hinni– de hogyan?)

2005. december 2. (Hit konferencia)

Sokak számára a vallás természetfölötti jelenségekre vonatkozó különféle állítások elfogadását, hitét jelenti. Előadásomban elsőként meghatározom a hit és a tudás fogalmát, majd áttekintem azokat a feltételeket, amelyek alapján véleményem szerint egy gondolatrendszert vallásnak lehet tekinteni. Beszélek arról, hogy a vallásnak hol van a helye a kultúrterületek között, illetve, hogy mi a szerepe. Végül kitérek arra, hogy a különböző vallásokhoz hogyan lehet viszonyulni, azok közös nevezőre hozhatók-e.

A történelem-modellezés tana (szintéziskísérlet)

(eredeti cím: Közelítések a Történelemhez)
2006. március 3. ’Fejlődéselmélet és időtudat’ konferencia

Előadásomban eddigi történelemmel kapcsolatos elképzeléseim újragondolását és összegzését kísérlem meg, körvonalazva egy új tudományos diszciplína, a történelem-modellezés tanának alapjait (tárgyát, alapelveit, módszereit és történeti előzményeit). 

A filozófia fogalma és szerepe – új megközelítésben 

(eredeti cím: A filozófia fogalmának és helyének normatív meghatározása)

2006. március  24. (’A filozófia meghatározása és diszciplináris helyzete’ konferencia)

Előadásomban a klasszikus hagyományoktól eltérően határozom meg a filozófia fogalmát, tárgyát és helyét a kultúrában, kitérve arra is, hogy miért tartják sokan tudománynak a filozófiát, és hogy szerintem miért nem az, illetve, hogy milyen szerepe és feladata kellene, hogy legyen a filozófiának napjainkban és a jövőben. 

A Nagy Mesék

A kereszténység és a kommunizmus történelem-modelljei 

2006. április 7. (önálló előadás)
Az előadásban a tradicionális valóságszemlélet fontosabb elemeit részleteinek felvázolása után a nyugati kultúra két nagy társadalomkritikai mozgalmának szemléletét, történelemről kialakított felfogását fogom elemezni és összehasonlítani, rámutatva azok eredetére, történeti gyökereire is. Ezek után azt vizsgálom meg, hogy a különböző elméleti elképzelések hogyan kerültek át, hogyan működtek a valóságban, illetve hogy a következmények milyen lehetséges okokra vezethetők vissza. 

A modern, a posztmodern – és a jövő

2006. május 27. (FV II. szekszárdi vándorgyűlése)

Az előadás arról szól, hogy a modernitás időszakában, az újkori moderntől kezdve a mai posztmodernen át egészen a jövőig az ember hogyan látja a valóságot, a természet és a társadalom működését, valamint önmaga helyét és szerepét a világban.

A tehetség és az európai kultúra

2006. szeptember 16. (FV III. szekszárdi vándorgyűlése)
Az előadásban elsőként az európai kultúra karakterének elemzéséről lesz szó, majd pedig arról, hogy vajon kiket tartanak az európai kultúrában tehetségesnek. Ezek után arról fogok beszélni, hogy kik szerintem a tehetségek valójában, illetve, hogy mi lehetne a szerepük a társadalomban és az európai kultúrában. 

A férfi és a nő, az ember és az Isten
A bibliai próféták és a posztmodern feministák történelemszemléletének összehasonlítása

2006. november 17. (’Fejlődés, metafizika, vallás’ konferencia)

Előadásomban egy sajátos összevetést szeretnék végezni: miben hasonlít és különbözik a bibliai próféták és a posztmodern feministák történelem-képe. Ehhez szükség van arra, hogy egy újszerű posztmodern történelem-szemléletet vázoljak fel, tudományos jellegű keretbe foglalva és pontosan meghatározva egy korszerű feminista történelem-víziót. Végül kitérek a társadalmi fejlődés problémájára is, amelynek megítélése ma erősen ellentmondásos. 

A modernitás elméleti valóság-megközelítései és társadalmi valóság-élményei

2007. március 2. (’Egy élhető jövő felé’ konferencia)
Ebben az előadásban a modernitás különböző korszakaiban a valóságról alkotott elméletek és az objektív külső történések összehasonlítására helyezem a hangsúlyt, bemutatva, hogy azok hogyan, milyen mértékben befolyásolja az emberi tudatot és gondolkodást a különboző elméletek és a változó valóság élményei. 

Metafora, szimbólum, idea

2007. március 10. (FV IV. szekszárdi vándorgyűlése)

A szimbólumok komplex jelenségek, amelyek nyelvtudományi-stilisztikai, esztétikai-filozófiai, illetve teológiai-ezoterikus nézőpontból is megközelíthetők. Előadásom célja, hogy a címben jelölt fogalmakat pontosan meghatározzam és elhatároljam egymástól, rámutatva, hogy azok rendszerint hol és miért használatosak, és miért használják azokat tévesen. A jelenlegi szemiotika, mint általános jelelmélet erősen nyelvészeti beállítottságú koncepcióit nem tartom megfelelőnek, úgy vélem, ezen a területen (is) új megközelítésre van szükség. Véleményem szerint a címben foglalt jelenségek esetén nem a nyelvnek, hanem az emberi tudatnak, a világról való gondolkodásnak és tudásnak van kulcsszerepe. 

Az elit. Kik ők és mit akarnak?
2007. október 27. (FV V. szekszárdi vándorgyűlése)
Előadásomban az elit értelmezésének többféle lehetőségét vázoltam fel, rákérdezve arra, hogy a társadalmat közvetlenül vagy közvetve irányító elit mennyiben felel meg azoknak a feltételeknek, amelyeket az irányítottak elvárnának; mennyiben felelős a társadalom azért, hogy ilyen az elitje; illetve, hogy kik irányítsák a társadalmat, ha nem azok, akik jelenleg az elitbe tartoznak.

